সঞ্জয় রায়ের মৃত্যুদণ্ড দাবি করছেন প্রাক্তন ফাঁসুড়ে নাটা মল্লিকের ছেলে

কলকাতা: আরজি কর মেডিক্যাল কলেজের (RG Kar Medical College) তরুণী চিকিৎসক ধর্ষণ ও খুনের ঘটনায় অভিযুক্ত সঞ্জয় রায়কে (Sanjay Roy) শনিবার শিয়ালদহ আদালত (Sealdah Court) দোষী সাব্যস্ত করেছে। বিচারক অনির্বাণ দাস জানান, এই জঘন্য অপরাধে সর্বোচ্চ মৃত্যুদণ্ড পর্যন্ত হতে পারে দোষীর। তবে সঞ্জয়ের সাজা ঘোষণার আগে প্রাক্তন ফাঁসুড়ে নাটা মল্লিকের (Nata Mallick) ছেলে মহাদেব মল্লিক (Mahadev Mallick) জানিয়েছেন, সঞ্জয়কে ফাঁসির সাজা দেওয়া হলে তা কার্যকর তাঁর কোনো দ্বিধা থাকবে না।

কলকাতা পুরসভার কর্মী মহাদেব মল্লিক, যিনি ফাঁসুড়ে নাটা মল্লিকের ছেলে, এদিন সংবাদমাধ্যমের সামনে বলেন, “সরকারি নির্দেশ এলেই আমি ফাঁসি কার্যকর করব। বাবার থেকে শিখেছি, কাজটা কীভাবে করতে হয়। এতে কোনো অসুবিধা হবে না।” মহাদেব আরও জানান, একজন চিকিৎসক, যিনি মানুষের প্রাণ বাঁচানোর কাজ করেন, তাঁকে নির্মমভাবে হত্যা করার মতো অপরাধ ক্ষমার অযোগ্য। “সঞ্জয়ের মৃত্যুদণ্ড হওয়া উচিত,” বলে দাবি করেন মহাদেব। তিনি স্পষ্ট করে দেন, দোষীর প্রতি কোনো দয়া তাঁর থাকবে না।

আরও পড়ুন: ফাঁসি আটকাতে শেষ সওয়াল, কী বললেন সঞ্জয়ের আইনজীবী?

উল্লেখ্য, মহাদেব মল্লিকের ফাঁসি কার্যকরের অভিজ্ঞতা নতুন নয়। ২০০৪ সালে ধনঞ্জয় চট্টোপাধ্যায়ের ফাঁসি কার্যকরের সময় তিনি বাবা নাটা মল্লিকের সহকারী হিসেবে সেখানে উপস্থিত ছিলেন। এর আগেও ১৯৯১ সালে কার্তিক শীল ও সুকুমার বর্মনের ফাঁসির সময় তিনি বাবাকে সহযোগিতা করেছিলেন। মহাদেব বলেন, “এমন কাজে আবেগ বা দুর্বলতা দেখানোর সুযোগ নেই। এটা আমাদের দায়িত্ব।” এই মামলায় ন্যায়বিচার প্রতিষ্ঠিত করতে মৃত্যুদণ্ডই একমাত্র সঠিক শাস্তি বলে মনে করছেন মহাদেব মল্লিক সহ সমাজের বিভিন্ন স্তরের মানুষ।

দেখুন আরও খবর: